Eastern Conference (NHL)

Østkonferencen (engelsk: Eastern Conference, fransk: Conférence de l'Est) er en af to konferencer i den professionelle nordamerikanske ishockeyliga, National Hockey League (NHL), og den består af ligaens to østligste divisioner: Metropolitan Division og Atlantic Division med i alt 16 hold. Dens vestlige pendant er Western Conference.

Konferencen etableredes i 1974 under navnet Prince of Wales Conference, da NHL-organisationen inddelte ligaens hold i to konferencer og fire divisioner. Eftersom de nye konferencer og divisioner ikke havde specielt meget at gøre med den nordamerikanske geografi, valgte man at undgå geografiske navne til både konferencer og divisioner, selvom Wales-konferencen de facto var konferencen for de østlige hold. Navnene på konferencerne og divisionerne blev ændret i 1993 for at afspejle deres geografiske placeringer. Den dengang nyudnævnte komissær for NHL, Gary Bettman, gennemførte ændringerne for at fremme forståelsen for ikke-hockeyfans, ligesom både andre professionelle sportsligaer såsom NBA, NFL og MLB tidligere havde gjort. Ændringen medførte dog flere klager fra purister og ældre hockeyfans, der følte, at ændringen fjernede magien fra ligaens historie.

Divisioner 
Oprindeligt bestod Wales-konferencen af Adams-divisionen og Norris-divisionen. I 1981 skiftede Norris-divisionen tilhørsforhold til Clarence Campbell Conference, mens Patrick-divisionen i stedet kom ind under Wales-konferencen. Da navnene på konferencerne og divisionerne i 1993 blev ændret, kom Østkonferencen til at bestå af Atlantic Divsion og Northeast Divsion. Omstruktureringen i 1998 tilføjede endnu en division, Southeast Division til konferencen, der dermed kom til at bestå af tre divisioner. 

Southeast Division blev nedlagt i 2013, hvorved holdene igen blev fordelt i Atlantic Division og den nyoprettede Metropolitan Division.

Mesterskaber 

Mesterskabet i Østkonferencen er gennem tiden blev afgjort på forskellige måder. Indtil 1982 havde National Hockey League et slutspilssystem, der adskilte sig fra de øvrige nordamerikanske professionelle sportsligaers slutspil på den måde, at holdene blev seedet uden hensyntagen til deres konference. Det betød f.eks, at to hold fra samme konference kunne mødes i Stanley Cup-finalen, hvilket skete i 1977, 1978 og 1980. I tiden med dette slutspilsformat blev mesterskabet i Prince of Wales-konferencen afgjort i ligaens grundspil, hvor det hold, der opnåede flest point blev kåret til konferencemestre.

Siden indførelsen af konferencefinalerne i 1982 er mesterskabet i Prince of Wales- hhv. Øst-konferencen gået til det hold, der vandt konferencefinalen i slutspillet.

Fra 1982 til 1993 gik de fire bedste hold i hver division videre til slutspillet. Vinderne i første runde mødtes i divisionsfinalerne, hvorefter de to divisionsvindere spillede om konferencemesterskabet i konferencefinalen. I perioden 1994-2013 gik de otte bedste hold i konferencen videre til slutspillet, hvor de to divisionsvindere automatisk blev topseedede. Siden 2014 er de tre bedste hold i hver division garanteret et slutspilsplads, mens de sidste to pladser i slutspillet uddeles som wildcards til de to bedste resterende hold i konferencen på tværs af de to divisioner.

Mesterholdet i Østkonferencen modtager trofæet Prince of Wales Trophy og holdet møder mestrene fra Vestkonferencen i Stanley Cup-finalen.

Grundspilsvindere i Prince of Wales-konferencen

Slutspilsvindere i Prince of Wales-konferencen

Slutspilsvindere i Østkonferencen

Kilde 
 National Hockey League  

NHL
Etableret i 1974